送孔生再遊河北
作者：歐陽修
朝代：宋

paragraphs: 志士惜白日，高車無停輪。
孔生東魯儒，年少勇且仁。
大軸獻理匭，長裾弊街塵。
門無黄金聘，家有白髮親。
寒風八九月，北渡大河津。
玉塞積精甲，金戈輝秋雲。
孔生力數斗，其智兼千人。
短褐不自暖，高談吐陽春。
北州多賢侯，待士誰最勤。
一見贈雙璧，再見延上賓。
丈夫患不遇，豈患長賤貧。